PATVIRTINTA

 Šiaulių miesto savivaldybės

 mero 2023 m. gegužės 24 d.

 potvarkiu Nr. M-315

**ŠIAULIŲ MIESTO SAVIVALDYBĖS LOPŠELIŲ-DARŽELIŲ DARBO VASAROS LAIKOTARPIU TVARKOS APRAŠAS**

**I SKYRIUS**

**BENDROSIOS NUOSTATOS**

1. Šiaulių miesto savivaldybės lopšelių-darželių darbo vasaros laikotarpiu tvarkos aprašas (toliau – Aprašas) reglamentuoja tėvų (globėjų) prašymų pateikimo, grupių formavimo, laikiną ugdytinių ir (ar) darbuotojų perkėlimo ir vaikų lankomumo apskaitos tvarką.

2. Vieno mėnesio atlyginimas už vaiko išlaikymą lopšelyje-darželyje vasaros laikotarpiu (birželio-rugpjūčio mėn.) nustatomas vadovaujantis Šiaulių miesto savivaldybės tarybos patvirtinta tvarka.

3. Lopšelių-darželių darbo vasaros laikotarpiu ugdytiniams organizuojama pažintinė, projektinė, patirtinė ir kt. veikla.

**II SKYRIUS**

**TĖVŲ (GLOBĖJŲ) PRAŠYMŲ PATEIKIMAS**

4. Tėvai (globėjai) dėl vaiko lankymo lopšelį-darželį vasaros laikotarpiu, lopšelio-darželio arba bendrojo ugdymo mokyklos, vykdančios priešmokyklinio ugdymo programą (toliau – mokykla), direktoriui pateikia prašymą pagal Apraše patvirtintą formą (1 priedas) iki einamųjų metų gegužės 20 d.

5. Dėl prašyme nurodytos lopšelio-darželio lankymo vasaros laikotarpiu datos pakeitimo, tėvai (globėjai) turi raštu informuoti iki einamojo mėnesio 25 d.

6. Lopšelio-darželio direktorius, atsiradus papildomam poreikiui ir esant laisvoms vietoms jau suformuotose grupėse, gali tenkinti tėvų (globėjų) prašymus po einamųjų metų gegužės 20 d.

7. Tėvų (globėjų), turinčių įsiskolinimų už vaiko išlaikymą įstaigoje, prašymai dėl vaiko lankymo lopšelį-darželį vasaros laikotarpiu netenkinami.

**III SKYRIUS**

**GRUPIŲ FORMAVIMAS**

8. Grupės vasaros laikotarpiu formuojamos naujai ar sumažėjus vaikų skaičiui performuojamos, todėl vaikas gali būti perkeliamas į kitą grupę.

9. Iki einamųjų metų gegužės 25 d. suformuotų grupių sąrašai ir darbo laikas patvirtinami lopšelio-darželio direktoriaus įsakymu ir apie tai informuojami tėvai (globėjai).

10. Grupės formuojamos iš to paties arba skirtingo amžiaus vaikų, užtikrinant vaiko dienos ir ugdymo režimo fiziologinius ir amžiaus ypatumus, nepažeidžiant Lietuvos higienos normos reikalavimų.

**IV SKYRIUS**

**LAIKINAS UGDYTINIŲ IR (AR) DARBUOTOJŲ PERKĖLIMAS**

11. Lopšelis-darželis, planuojantis laikinai perkelti ugdytinius ir (ar) darbuotojus į kitą lopšelį-darželį (kitus lopšelius-darželius), pateikia prašymą Šiaulių miesto savivaldybės administracijos Švietimo skyriui (toliau – Švietimo skyrius) iki einamųjų metų gegužės 20 d. Prašyme nurodomas perkėlimo laikotarpis, perkėlimo priežastys ir informacija apie lopšelį-darželį (kitus lopšelius-darželius), kuris (kurie) sutinka laikinai priimti ugdytinius ir (ar) darbuotojus.

12. Atsižvelgdamas į lopšelių-darželių pateiktus prašymus, Švietimo skyrius iki einamųjų metų birželio 5 d. parengia įsakymą dėl lopšelių-darželių darbo vasaros laikotarpiu.

 13. Jeigu iš tos pačios mokyklos konkretų lopšelį-darželį vasaros laikotarpiu pageidauja

lankyti  mažiau nei 5 priešmokyklinio ugdymo grupės vaikai, mokyklos direktorius organizuoja laikiną ugdytinių ir darbuotojų perkėlimą pagal Aprašo 14 – 16 punktuose nurodytą tvarką.

14. Lopšelis-darželis ir (ar) mokykla laikinai perkelia ugdytinius ir (ar) darbuotojus į arčiausiai esantį lopšelį-darželį ir (ar) kitus lopšelius-darželius.

15. Ugdytinių ir (ar) darbuotojų perkėlimas į kitą lopšelį-darželį įforminamas lopšelio-darželio ir (ar) mokyklos direktoriaus įsakymais, kuriuose nurodomi ugdytinių vardai, pavardės, maitinimų skaičius, darbuotojų vardai, pavardės, pareigos, perkėlimo laikotarpis, grupių darbo laikas.

16. Lopšelis-darželis ar mokykla sudaro atsiskaitymo už paslaugas sutartį (2 priedas) su lopšeliu-darželiu (kitais lopšeliais-darželiais), į kurį (kuriuos) laikinai perkeliami ugdytiniai ir (ar) darbuotojai.

**V SKYRIUS**

**VAIKŲ LANKOMUMO APSKAITA**

17. Vaikų lankomumas vasaros laikotarpiu fiksuojamas:

17.1. Lankomumo apskaitos žiniaraštyje (3 priedas), kai lopšelio-darželio ugdytiniai laikinai perkeliami kitą lopšelį-darželį (kitus lopšelius-darželius).

17.2. Lankomumo apskaitos žiniaraštyje ir (ar) elektroniniame dienyne, kai lopšelis-darželis dirba savo patalpose.

18. Informacija Švietimo skyriui apie vaikų lankomumą vasaros laikotarpiu teikiama el. paštu kiekvieną penktadienį iki 12.00 val. (4 priedas).

**VI SKYRIUS**

**BAIGIAMOSIOS NUOSTATOS**

19. Aprašas skelbiamas Šiaulių miesto savivaldybės ir Šiaulių lopšelių-darželių interneto svetainėse.

20. Lopšelių-darželių direktoriai inicijuoja ugdytinių tėvų (globėjų), darbuotojų supažindinimą su Aprašu.

21. Aprašas keičiamas, naikinamas Šiaulių miesto savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_